**Am fost cuminte**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Vă las acum, plec repede-n oraș,

Expediez la poștă-o păpădie

Pe care-am scris o dulce poezie

Cu zahăr candel, pentru iepuraş!

Ce vreau să-i cer? Nu-s prea sofisticată,

Atât să ştie că am fost cuminte,

M-am rătăcit ades printre cuvinte,

Mi-am construit un vis de ciocolată

Din care încă n-am gustat, deloc,

Pentru că visul îl împart cu tine,

De-aceea, Iepuraşule, vezi bine

Pe el, adu-mi-l, că mă supăr foc!

- Azi te privesc pe monitor și-aș vrea

De Paști, ca într-un ou mare de aur,

Să-ți văd, iubito, trupul - un tezaur,

Să simt c-ai să rămâi mereu a mea.

Nu mai visez castele, mori de vânt

Și nici vreo muză prea sofisticată,

Te vreau pe tine mică nestemată -

Iubirea ta e lacrimă și cânt.

Aștept de mult aceste sărbători,

Eu pentru ele m-am făcut cuminte,

Iar dacă Iepurașul nu mă minte,

Ar trebui să fii cu mine-n zori.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014